Blair segir Írak notað sem afsökun fyrir hryðjuverkum
Tony Blair, forsætisráðherra Bretlands, segir að hryðjuverkamenn noti stríðið Írak sem afsökun en að ekkert réttlæti gjörðir þeirra. Heitir hann því að "ekkert verði gefið eftir" í baráttunni við hryðjuverkamennina. Blair viðurkenndi að Íraksstríðið væri notað til að fá menn til liðs við hryðjuverkasamtök en sagði að rætur öfgahyggju lægju mun dýpra, að því er fram kemur í frétt BBC.
Hann sagði að 11. september 2001 hefði "vakið" alþjóðasamfélagið "upp af svefni" en að sumir hefðu "síðan snúið sér á hina hliðina og farið aftur að sofa." Þetta sagði Blair við blaðamenn eftir að hafa rætt við leiðtoga Frjálslynda demókrataflokksins og Íhaldsflokksins um aðgerðir gegn hryðjuverkum.
Spurði hann hvernig menn sem sprengdu sig í loft upp í hópi íraskra barna gætu haft hagsmuni Íraks að leiðarljósi. "Ég lýsi hneykslan minni á fólki sem segir að það sé umhyggja fyrir Írak sem leiði þá út í hryðjuverk. Ef það er umhyggja fyrir Írak hvers vegna keyra þeir bílsprengju inn í hóp barna og drepa þau?"
Michael Howard, leiðtogi Íhaldsflokksins,sagði að Blair væri að íhuga af alvöru að leyfa að símahleranir yrðu notaðar sem sönnunargögn fyrir rétti. Þeir munu einnig hafa rætt um að lengja tímann sem hafa má grunaða í haldi án ákæru.
Blair sagði enn fremur í ræðu sinni að Lundúnabúar hefðu gengist undir prófraun 7. júlí þegar 52 létu lífið í sprengjuárásum á þrjár neðanjarðarlestir og einn strætisvagn, og í sprengjuárásunum sem mistókust 21. júlí. Viðbrögð Lundúnabúa hefðu verið "stórkostleg."
Tony Blair, forsætisráðherra Bretlands, segir að hryðjuverkamenn noti stríðið Írak sem afsökun en að ekkert réttlæti gjörðir þeirra.
Heitir hann því að "ekkert verði gefið eftir" í baráttunni við hryðjuverkamennina.
Blair viðurkenndi að Íraksstríðið væri notað til að fá menn til liðs við hryðjuverkasamtök en sagði að rætur öfgahyggju lægju mun dýpra.
Spurði hann hvernig menn sem sprengdu sig í loft upp í hópi íraskra barna gætu haft hagsmuni Íraks að leiðarljósi.
Michael Howard, leiðtogi Íhaldsflokksins,sagði að Blair væri að íhuga af alvöru að leyfa að símahleranir yrðu notaðar sem sönnunargögn fyrir rétti.